Source: http://www.bihon.ro/un-sezon-intr-adevar-bun/1369874
Timestamp: 2017-12-12 14:26:13+00:00

Document:
„Un sezon într-adevăr bun” - BIHON
„Un sezon într-adevăr bun”
la	6. ianuarie 2014 13:31	 Reactualizat la:	 6. ianuarie 2014 13:33
Poloiştii orădeni joacă în grupele principale ale Ligii Campionilor	- © FOTO: OPRE BELA
Antrenorul CSM Digi, Dorin Costrăş apreciază în special evoluţia echipei sale în Champions League.
Multipla campioană a României la polo, CSM Digi a realizat în 2013 cea mai importantă performanţă a unei echipe de club româneşti din perioada de după 1989, calificându-se printre cele mai bune 12 formaţii ale continentului în Liga Campionilor. Accederea în grupele principale ale competiţiei, după trecerea cu brio de tururile preliminare, a constituit fără îndoială un veritabil „tur de forţă” pentru poloiştii orădeni.
„Noi am ajuns în grupele principale prin rezultatele noastre şi nu prin cumpărarea unui wild-card, aşa cum au făcut altele echipe de top din Europa. Este un rezultat remarcabil, la care cred că nimeni nu se gândea la începutul acestui sezon. Echipa noastră a obţinut mai multe victorii de prestigiu în actuala ediţie a Ligii Campionilor, reuşind să învingă echipe redutabile, cu tradiţie în poloul continental, cum sunt Szolnok, Sintez Kazan, Duisburg, Marseille, Montpellier, Hannover sau Budva. Sunt bineînţeles mulţumit de evoluţia din această competiţie. În grupa principală întâlnim formaţii mult mai valoroase, dar eu cred că vom ieşi mai puternici din aceste confruntări. Dacă vom juca foarte bine, putem spera la unele rezultate bune şi în această grupă”, ne-a declarat antrenorul CSM Digi, Dorin Costrăş.
Au jucat pe trei fronturi
CSM Digi a dominat, conform aşteptărilor, competiţiile interne, câştigând Cupa României şi aflându-se pe primul loc în Superliga Naţională. Echipa orădeană este, bineînţeles, favorita certă la câştigarea unui nou titlu de campioană, cel de-al şaptelea consecutiv. „În Superligă, echipa a resimiţit oboseala de la finele unui sezon foarte încărcat. Au existat unele sincope în cel de-al doilea turneu final, dar cred că acele rezultate nu sunt relevante pentru prestaţia de ansamblu din campionat. Majoritatea jucătorilor noştri au luptat pe trei fronturi, în Superliga Naţională, în Liga Campionilor, dar şi la echipa naţională. Eu am anticipat de altfel că vom pierde puncte în întrecerea internă. Noi mergem însă înainte, dorim să continuăm şi să rămânem fideli acelui proiect pe care l-am început la debutul sezonului”, apreciază Dorin Costrăş.
CSM Digi va începe noul sezon la data de 11 ianuarie, în deplasarae cu Radnicki Kragujevac, contând pentru etapa a IV-a din Grupa principală B a Ligii Campionilor.
Taguri: csm digi oradea, polo, sezon 2013, sezon polo

References: CSM 
 CSM 
 CSM 

CSM 

CSM 
 csm